Иван Пейчев
Човека си отива…

chitanka.info

Човека си отива

постепенно,

а ние винаги

и вечно го изпращаме

с усмивки изгорени

от цигари,

с ръце безкрайно

уморени от сбогуване

и със очи, които вечно

са изпращали

отиващия си.

О, постепенно

отиващия си човек.

Кому е нужна

постепенността

на хората

или на нас,

за да си вземем

сбогом

с толкова безразличие,

със оня който си отива

постепенно,

съпроводен

с усмивки изгорени

от цигари,

с ръце

безкрайно уморени

от сбогуване

със безразличие

което няма място

във живота ни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.